《沈明远教授用东坡仇池石韵赋予所蓄英石次其》
宋代·曾几

维南有丝溪，溪石如水绿。
瞻相百里间，抱负一夫足。
声名作灾怪，攻取及背腹。
在者略无奇，溪神为颦蹙。
蛮烟瘴雨地，故旧实州牧。
坐令数峰青，飞过大江渎。
何尝说向人，恐类和氏玉。
公然遭夺攘，不使得藏伏。
广文到吾庐，索隐妙蓍卜。
东坡韵险艰，句句巧追逐。
幽人所好山，已占一林谷。
又兼小峥嵘，无乃太多欲。
端如耐久朋，相与会心曲。
大胜轻薄儿，浮云变何速。

作者简介：曾几（1085--1166）中国南宋诗人。字吉甫，自号茶山居士。其先赣州（今江西赣县）人，徙居河南府（今河南洛阳）。历任江西、浙西提刑、秘书少监、礼部侍郎。曾几学识渊博，勤于政事。他的学生陆游替他作《墓志铭》，称他“治经学道之余，发于文章，雅正纯粹，而诗尤工。”后人将其列入江西诗派。其诗多属抒情遣兴、唱酬题赠之作，闲雅清淡。五、七言律诗讲究对仗自然，气韵疏畅。古体如《赠空上人》，近体诗如《南山除夜》等，均见功力。所著《易释象》及文集已佚。《四库全书》有《茶山集》8卷，辑自《永乐大典》。